## Pravilnik o postupku homologacije traktora za poljoprivredu i šumarstvo s obzirom na kočenje TPV 307 (izdanje 00)

### NN 71/2007 (9.7.2007.), Pravilnik o postupku homologacije traktora za poljoprivredu i šumarstvo s obzirom na kočenje TPV 307 (izdanje 00)

# DRŽAVNI ZAVOD ZA MJERITELJSTVO

2199

Temeljem
članka 275. stavak 3. Zakona o sigurnosti prometa na cestama (»Narodne novine«
broj 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA KOČENJE TPV 307 (IZDANJE 00)(\*)

Članak 1.

Ovim
se Pravilnikom uređuje postupak homologacije traktora
za poljoprivredu i šumarstvo kategorija T1, T2, T4.2 i T4.3(1) s obzirom na
kočenje.

Članak 2.

Tehnički
zahtjevi u postupku homologacije navedeni su u
prilozima I., II, III. i IV., a postupak homologacije
u člancima 8. – 10. Pravilnika o homologaciji tipa
traktora za poljoprivredu i šumarstvo. Prilozi I. – IV. čine sastavni dio ovoga
Pravilnika

Članak 3.

Tijelo
nadležno za homologaciju traktora u smislu odredaba
ovoga Pravilnika je Državni zavod za mjeriteljstvo (u daljnjemu tekstu: Zavod).

Članak 4.

Zavod
će dodijeliti certifikat o homologaciji tipu traktora
s obzirom na kočenje ako taj tip traktora zadovoljava zahtjeve iz priloga ovoga
Pravilnika.

Članak 5.

Novi
traktori s obzirom na kočenje mogu se homologirati,
uvoziti i stavljati na tržište ako zadovoljavaju zahtjeve ovoga Pravilnika.

Članak 6.

Zavod
može ovlastiti pravnu ili fizičku osobu za obavljanje poslova tehničke službe
ako ta osoba ispunjava sljedeće uvjete:

–
da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika

–
da može dokazati poznavanje metoda i postupaka ispitivanja danih u Prilogu

–
da ima najmanje jednoga djelatnika školske spreme VII/1 strojarskog smjera.

Članak 7.

Odredbe
članka 5. ovoga Pravilnika primjenjivat će se od 1. travnja 2008. godine na sve
nove traktore koja se prvi put registriraju u Republici Hrvatskoj.

Članak 8.

Ovaj
Pravilnik stupa na snagu osmoga dana od njegove objave u »Narodnim novinama«.

Klasa:
011-02/07-02/14

Urbroj: 558-04/2-07-1-AD

Zagreb,
27. lipnja 2007.

Ravnatelj

Državnog zavoda za mjeriteljstvo

**Mirko Vuković, dipl. ing., v. r.**

 \_\_\_\_\_\_
(\*)
Pravilnik preuzima sadržaj Direktive Vijeća 76/432/EEZ o usklađivanju zakona
država članica koje se odnosi na kočne naprave traktora na kotačima za
poljoprivredu ili šumarstvo, s uključenim izmjenama i dopunama u direktivama
82/890/EEZ, 96/63/EZ i 97/54/EZ.
(1) Definicija vozila i kategorizacija dani su u točki 4. članka 4.
Pravilnika o homologaciji tipa traktora za poljoprivredu i šumarstvo (»Narodne
novine« br. 15/06).

PRILOG I

DEFINICIJE, PODNOŠENJE
ZAHTJEVA ZA HOMOLOGACIJU, ZAHTJEVI ZA IZRADU I UGRADBU

1.
        DEFINICIJE

1.1.
     Tip traktora s obzirom na naprave za
kočenje

            »Tip traktora s obzirom na kočne
naprave« označava trak­tore koji se ne razlikuju u bitnim značajkama kao što
su:

1.1.1.
  masa u neopterećenome stanju kako je
određeno u točki 1.18.

1.1.2.
  najveća masa, kako je određeno u točki
1.16.

1.1.3.
  raspored mase po osovinama

1.1.4.
  najveće tehnički dopušteno opterećenje
svake osovine

1.1.5.
  najveća konstrukcijski određena brzina,

1.1.6.
  različita izvedba kočne naprave (posebno
s obzirom prisutnost naprave za kočenje priključnog vozila ili drugo)

1.1.7.
  broj i raspored kočenih osovina

1.1.8.
  tip motora

1.1.9.
  ukupni prijenosni omjer pri najvećoj
brzini

1.1.10.
 dimenzije guma (na kočenim
osovinama).

1.2.
      Kočna naprava

             »Kočna naprava« označava kombinaciju
dijelova čija je funkcija da postupno smanjuju brzinu traktora koji se kreće
ili da ga zaustave ili zadrže na mjestu ako je već zaustavljen. Te su funkcije
određene u točki 4.1.2. Naprava se sastoji od naprave za upravljanje kočnicama,
prijenosnog mehanizma i samih kočnica.

1.3.
     Stupnjevano kočenje

            »Stupnjevano kočenje« označava
kočenje kod kojega unutar uobičajenoga područja djelovanja kočne naprave
aktiviranjem ili otpuštanjem kočnice:

1.3.1.
   vozač može u bilo kojemu trenutku
povećati ili smanjiti kočnu silu djelovanjem na napravu za upravljanje
kočnicama

1.3.2.
   kočna sila djeluje u istome smjeru kao
djelovanje naprave za upravljanje (jednakomjerno djelovanje)

1.3.3.
   jednostavno se ostvaruje dostatno točno
podešavanje kočne sile.

1.4.
      Naprava za upravljanje

            »Naprava za upravljanje« označava
dio koji neposredno aktivira vozač radi opskrbe prijenosne naprave energijom
potrebnom za kočenje ili za upravljanje njome. Ta energija može biti mišićna
snaga vozača ili energija iz drugog izvora kojom upravlja vozač, ili
kombinacija tih različitih vrsta energije.

1.5
       Prijenosni mehanizam

            »Prijenosni mehanizam« označava
kombinaciju dijelova koji su postavljeni između naprave za upravljanje i
kočnice i koji povezuju njihovo djelovanje.

             Prijenosni mehanizam može biti
mehanički, hidraulički, pneumatski, električni ili kombinirani. Ako se kočna
sila u cijelosti ili djelomično dobiva iz izvora energije koji je neovisan o
vozaču, ali kojim upravlja vozač, zaliha energije u napravi također se smatra
dijelom prijenosne naprave.

1.6.
      Kočnica

            »Kočnica« označava dio u kojemu
nastaju sile koje se suprotstavljaju kretanju traktora. To može biti tarna kočnica (kod koje nastaju sile trenjem dvaju dijelova
vozila koji se gibaju relativno jedan prema drugomu), električna kočnica (kod
koje sile nastaju zbog elektromagnetskoga djelovanja dvaju dijelova vozila koji
se gibaju relativno jedan prema drugomu ne dodirujući se), hidraulička kočnica
(kod koje sile nastaju uslijed djelovanja tekućine između dvaju dijelova koji
se gibaju relativno jedan prema drugomu) ili motorna kočnica (kod koje sile
nastaju iz upravljanoga povećanja kočenja motorom koji se prenosi na kotače).
Naprava koja mehanički blokira sustav prijenosa snage i koja se ne može
koristiti dok se traktor kreće smatra se parkirnom kočnicom.

1.7.
     Različiti tipovi kočnih naprava

            »Različiti tipovi kočnih naprava«
označavaju opremu koja se razlikuje u bitnim svojstvima kao što su:

1.7.1.   značajke jednog ili više dijelova, npr. materijal, oblik ili veličina

1.7.2.
  položaj dijelova.

1.8.
     Dio kočnog sustava

            »Dio kočnog sustava« označava jedan
od zasebnih dijelova koji zajedno složeni čine kočnu napravu.

1.9.
     Povezano kočenje

            »Povezano kočenje« označava kočenje
skupine vozila putem instalacije koja ima sljedeće značajke:

1.9.1.
  jedna naprava za upravljanje kočnicama
koju vozač aktivira sa svojega sjedala postupno samo jednim pokretom,

1.9.2.
  energija, koja se koristi za kočenje
vozila u skupini vozila, dolazi iz istoga izvora (koja može biti snaga mišića
vozača),

1.9.3.
  kočna instalacija omogućuje istodobno
ili odgovarajuće stupnjevano kočenje svakoga pojedinog vozila u skupini bez
obzira na njegov položaj u njoj.

1.10.
   Polupovezano
kočenje

            »Polupovezano
kočenje« označava kočenje skupine vozila putem instalacije koja ima sljedeće
značajke:

1.10.1.
jedna naprava za upravljanje
kočnicama koju vozač aktivira sa svojega sjedala postupno samo jednim pokretom,

1.10.2.  energija, koja se koristi za
kočenje vozila u skupini vozila dolazi iz nekoliko različitih izvora (od kojih
jedan može biti snaga mišića vozača),

1.10.3.  kočna instalacija omogućuje
istodobno ili odgovarajuće stupnjevano kočenje svakoga pojedinog vozila u
skupini bez obzira na njegov položaj u njoj.

1.11.
    Neovisno kočenje s pomoću drugog izvora
energije

            »Neovisno kočenje s pomoću drugog
izvora energije« označava kočenje skupine vozila s pomoću naprave koja ima
sljedeće značajke:

1.11.1.  naprava za upravljanje
kočenjem traktora odvojena je od naprave za upravljanje kočnicama vučnog vozila
koja mora biti ugrađena na traktor tako da je vozač može jednostavno aktivirati
sa svojeg sjedala.

1.11.2.
snaga mišića vozača nije
energija koja se koristi za kočenje vučenih vozila.

1.12.
    Neovisno kočenje

            »Neovisno kočenje« označava kočenje
skupine vozila s napravama koje imaju sljedeće značajke:

1.12.1.
naprava za upravljanje
kočenjem traktora odvojena je od naprave za upravljanje kočnicama priključnog
vozila koja mora biti ugrađena na traktor tako da je vozač može jednostavno
aktivirati sa svojeg sjedala.

1.12.2.  snaga mišića vozača energija
je koja se koristi za kočenje vučenih vozila.

1.13.
   Automatsko kočenje

           »Automatsko kočenje« označava
kočenje vučenog vozila do kojeg dolazi u slučaju odvajanja dijela skupine
vučenih vozila, uključujući odvajanje zbog puknuća spojnih veza bez utjecaja na
učinkovitost kočenja preostalog dijela skupine.

1.14.
   Inercijsko kočenje

           »Inercijsko kočenje« označava
kočenje s pomoću sila koje nastaju kad se prikolica počne približavati
traktoru.

1.15.
    Opterećeni traktor

            »Opterećeni traktor« označava
traktor, koji je opterećen do svoje »najveće mase«, osim kada je određeno
drukčije.

1.16.
    Najveća masa

            »Najveća masa« označava najveću
tehnički dopuštenu masu koju određuje proizvođač (ta masa može biti veća od
»najveće dopuštene mase«).

1.17.
    Neopterećeni traktor

            »Neopterećeni traktor« označava
traktor spreman za vožnju, s punim spremnikom za gorivo i hladnjacima, vozačem
mase 75 kg, ali bez putnika, dodatnoga pribora ili tereta.

1.18.
    Masa u neopterećenome stanju

             »Masa u neopterećenom stanju«
označava masu neopterećenoga traktora.

2.
         PODNOŠENJE ZAHTJEVA ZA
HOMOLOGACIJU

2.1.
      Zahtjev za homologaciju
tipa traktora s obzirom na kočne naprave podnosi proizvođač ili njegov
ovlašteni zastupnik.

2.2.
       Uz zahtjev se prilaže sljedeća
dokumentacija u tri primjerka:

2.2.1.
  opis tipa traktora naveden u točkama 1.1.1.
– 1.1.10., proizvođač ili njegov ovlašteni zastupnik mora navesti brojeve i/ili
oznake za tip traktora

2.2.2.
    popis točno označenih dijelova koji čine
kočnu napravu

2.2.3.
   crtež kočne naprave koji prikazuje
položaj svakoga dijela na traktoru i omogućuje da se različiti sastavni
dijelovi nađu i prepoznaju.

2.3.
       Također treba podnijeti i sljedeće:

2.3.1.
    traktor, predstavnik tipa traktora koji
je u postupku homologacije,

2.3.2.
    potrebne crteže koji ne smiju biti veći
od A4 formata (210 x 297 mm) ili trebaju biti složeni
na taj format i nacrtani u odgovarajućemu mjerilu.

3.
           HOMOLOGACIJA

               Obrazac naveden u Prilogu V. popuni
se i priloži certifikatu o homologaciji.

4.
           ZAHTJEVI ZA IZRADBU I UGRADBU

4.1.
       Općenito

4.1.1.
     Kočna naprava

4.1.1.1.  Kočna naprava mora biti
konstruirana, izrađena i ugrađena tako da traktor pri uobičajenoj uporabi, a
usprkos vibracijama kojima je izložen, zadovoljava dolje navedene zahtjeve.

4.1.1.2.   Posebno, kočna naprava mora
konstruirana, izrađena i ugrađena tako da bude otporna na koroziju i starenje
tijekom uporabe, što bi moglo dovesti do nagloga gubitka učinkovitosti kočenja.

4.1.2.
     Zahtjevi za kočne naprave

Kočna
naprava definirana u točki 1.2. mora zadovoljavati sljedeće zahtjeve.

4.1.2.1.   Radne kočnice

4.1.2.1.1.Radna kočnica mora omogućiti
nadzor nad kretanjem traktora te sigurno, brzo i učinkovito zaustavljanje pri
bilo kojoj konstrukcijski određenoj brzini s dopuštenim opterećenjem na usponu
ili spustu. Mora biti omogućeno i podešavanje njezina djelovanja. Smatra se da
su ti uvjeti ispunjeni ako su zadovoljeni zahtjevi iz Priloga II.

             Vozač mora moći aktivirati radnu
kočnicu sa svojega sjedala, pri čemu bar s jednom rukom mora zadržati nadzor
nad upravljačem traktora. Radna kočnica se može sastojati od naprava na lijevoj
i desnoj strani. Te naprave mora biti moguće spojiti tako da se njima može
upravljati kao jednom napravom, a da ih je moguće opet razdvojiti.

            Obje naprave moraju imati ručni ili
automatski sustav za podešavanje koji omogućuje jednostavno uspostavljanje
ravnoteže kočnica.

4.1.2.2.  Parkirna kočnica

4.1.2.2.1.Parkirna kočnica mora omogućiti da se
traktor može nepomično držati na usponu ili spustu čak i kad na njemu nema
vozača, pri čemu radne elemente u blokiranome položaju drži potpuno mehanička
naprava. To se može postići i kočnim djelovanjem na sustav prijenosa snage.
Vozač mora moći aktivirati parkirnu kočnicu sa svojega sjedala; za postizanje
zahtijevane učinkovitosti dopušteno je ponoviti pokrete aktiviranja kočnice.

4.2.
     Značajke kočnih naprava

4.2.1.
 Sklop kočnih naprava kojima je opremljen
traktor mora ispunjavati zahtjeve određene za radne i parkirne kočnice.

4.2.2.
   Radne i parkirne kočnice mogu imati
zajedničke dijelove ako zadovoljavaju sljedeće zahtjeve:

4.2.2.1. moraju postojati najmanje dvije
naprave za upravljanje koje su međusobno odvojene i koje vozač može jednostavno
dosegnuti sa svojega sjedala; taj zahtjev treba biti ispunjen i kad je vozač
vezan sigurnosnim pojasom

4.2.2.2. ako dođe do loma bilo kojega dijela
kočne naprave osim same kočnice (kako je definirana u točki 1.6.) ili ako dođe
do neke druge neispravnosti na radnoj kočnoj napravi (neispravno djelovanje,
djelomično ili potpuno pražnjenje akumulirane energije), mora biti moguće
traktor zaustaviti usporenjem koje mora biti najmanje 50 % vrijednosti navedene
u točki 2.1.1 Priloga II.

            Uvjeti su ispunjeni ako se preostalo
kočenje ostvaruje na kotačima koji se nalaze simetrično na obje strane
središnje uzdužne ravnine, s tim da pritom traktor ne smije odstupati od smjera
vožnje.

            Za potrebe ovog stavka pretpostavlja
se da poluga i podizač kočnice ili sličan sklop kojima se upravljaju kočnice
nije podložan kvaru.

4.2.3.
  Kada se koristi energija koja nije
mišićna snaga vozača, dovoljan je samo jedan izvor takve energije (npr. hidraulička pumpa, zračni kompresor itd.), uz uvjet da su ispunjeni zahtjevi iz točke 4.2.2.

4.2.4.
  Naprava radne kočnice mora djelovati na
oba kotača najmanje jedne osovine.

4.2.5.
  Djelovanje naprave radne kočnice mora
biti raspodijeljeno na kotače jedne osovine simetrično s obzirom na središnju
uzdužnu ravninu traktora.

4.2.6.
  Radna i parkirna naprava radne kočnice
mora djelovati na kočne površine koje su s dovoljno čvrstim dijelovima trajno
povezane s kotačima. Kočnu napravu ne smije biti moguće odvojiti od kotača.

            Ako se koči više osovina, jedna od
njih se može odspojiti pod uvjetom da kod aktiviranja
radne kočnice dolazi do automatskog spajanja te osovine te da u slučaju
zakazivanja naprave za spajanje do toga dolazi automatski.

            Ako se koči samo jedna osovina,
diferencijal se ne smije nalaziti između radne kočnice i kotača te osovine; ako
se koče dvije osovine, diferencijal se može nalaziti između radne kočnice i
kotača na jednoj od dvije osovine.

4.2.7.
  Trošenje kočnica mora biti moguće
jednostavno izjednačiti ručnim ili automatskim podešavanjem. Osim toga naprava
za upravljanje i dijelovi prijenosne naprave i kočnica moraju imati takav
rezervni hod da kad se kočnice zagriju ili kad kočne obloge dosegnu određeni stupanj
istrošenosti, omogućuju učinkovito kočenje bez nužnosti trenutačnoga
podešavanja.

4.2.8.   Kod hidrauličkih kočnih naprava otvori
spremnika za nalijevanje kočne tekućine moraju biti lako dostupni; osim toga ti
spremnici moraju biti izvedeni tako da se razina kočne tekućine može
jednostavno provjeriti bez otvaranja.

4.2.9.
  Svaki traktor kod kojeg se kočnica
aktivira iz spremnika energije mora u slučaju da propisanu učinkovitost kočenja
nije moguće ostvariti bez uporabe pohranjene energije, osim mjerača tlaka imati
ugrađenu upozornu napravu koja daje vidljiv ili čujan
signal kad energija u bilo kojemu dijelu instalacije do kočnog ventila padne na
65 % ili manje od uobičajene vrijednosti. Ta naprava mora biti neposredno i
trajno povezana s kočnim krugom.

4.2.10. Kada je za djelovanje kočne naprave nužno
upotrijebiti pomoćni izvor energije, mora, bez obzira na zahtjeve iz točke
4.1.2.1., akumulirane energije toliko biti da u slučaju prestanka rada motora
bude osiguran zadovoljavajući kočni učinak za zaustavljane traktora pod
propisanim zah­tjevima..

4.2.11. Bilo koji pomoćni uređaj može oduzeti samo
toliko energije da njegovo djelovanje u slučaju kvara izvora energije ne može
izazvati pad zaliha energije kojom se napajaju kočne naprave ispod razine koja
je navedena u točki 4.2.9.

PRILOG II.

ISPITIVANJA KOČENJA I
UČINKOVITOSTI KOČNIH NAPRAVA

1.
        ISPITIVANJA KOČENJA

1.1.
     Općenito

1.1.1
 Učinkovitost propisana za kočne naprave
temelji se na zaustavnome putu izračunanom prema jednadžbi navedenoj u točki 2.1.1.1.
Zaustavni put je put koji traktor prođe od trenutka kad vozač počne djelovati
na napravu za upravljanje kočnicama do trenutka kad se traktor zaustavi.

           Učinkovitost propisana za parkirne
kočne naprave temelji se na sposobnosti naprave da zadrži traktor na mjestu na
usponu ili spustu.

1.1.2.
 Za homologaciju
bilo kojega traktora kočna učinkovitost mjeri se ispitivanjima na cesti koja se
provode pod sljedećim uvjetima:

1.1.2.1.
stanje traktora s obzirom na
masu treba propisati za svaki tip ispitivanja i treba ga navesti u izvještaju o
ispitivanju

1.1.2.2.
sila kojom se tijekom
ispitivanja djeluje na napravu za upravljanje kočnicom da bi se postigla
propisana učinkovitosti ne smije prelaziti 60 daN na pedalama za upravljanje,
odnosno 40 daN na ručicama za ručno upravljanje,

1.1.2.3.
 površina ceste mora omogućiti
dobro prianjanje

1.1.2.4.
 ispitivanje treba provesti kada
nema vjetra koji bi mogao utjecati na rezultate

1.1.2.5.
na početku ispitivanja gume
moraju biti hladne i pod tlakom propisanim za trenutačno opterećenje traktora u
stanju mirovanja

1.1.2.6.
propisanu učinkovitost treba
ostvariti bez blokiranja kotača, bez odstupanja traktora od smjera kretanja i
bez neuobičajenih vibracija.

1.1.3.
  Tijekom ispitivanja traktor mora biti
opremljen svim dijelovima koje je predvidio proizvođač za djelovanje kočnih
naprava za vučena vozila, kako je navedeno u točkama 1.9., 1.10., 1.11. i 1.12.
Priloga I.

1.2.
     Ispitivanje tipa 0.

            (obično ispitivanje učinkovitosti s
hladnim kočnicama)

1.2.1.
  Općenito

1.2.1.1.Na početku ispitivanja kočnice
moraju biti hladne. Kočnica se smatra hladnom ako je ispunjen jedan od
sljedećih uvjeta:

1.2.1.1.1.
izmjerena temperatura na kočnome disku ili na vanjskoj strani kočnoga bubnja
mora biti manja od 100 °C,

1.2.1.1.2.kod potpuno zatvorenim kočnica,
uključujući i kočnice potopljene u ulje, temperatura izmjerena na vanjskoj
strani kućišta mora biti manja od 50 °C,

1.2.1.1.3.
kočnice ne smiju biti
upotrijebljene najmanje jedan sat prije ispitivanja.

1.2.1.2.
 Kada se nekočena
osovina može isključiti, tijekom ispitivanja ona ne smije biti povezana s
kočenom osovinom.

1.2.1.3.
   Ispitivanje treba provesti pod
sljedećim uvjetima:

1.2.1.3.1.
Traktor mora biti opterećen do
svoje najveće mase, pri čemu do najveće tehnički dopuštene mase treba biti
opterećena i nekočena osovina; kotači kočene osovine
trebaju imati najveće gume koje je za taj tip predvidio proizvođač; kod
traktora koji koče sa sva četiri kotača prednja osovina treba biti opterećena
do najvećeg tehnički dopuštenog opterećenja,

1.2.1.3.2.
ispitivanja treba ponoviti na
neopterećenome traktoru, koji prevozi samo vozača, i, ako je potrebno, osobu,
koja je odgovorna za nadzor nad rezultatima ispitivanja; traktor mora biti
opremljen najvećim gumama koje preporučuje proizvođač,

1.2.1.3.3.
propisane granice najmanje
potrebne učinkovitosti za ispitivanja s neopterećenim i opterećenim traktorom
navedene su u točki 2.1.1.,

1.2.1.3.4.
cesta mora biti ravna.

1.2.2.
  Ispitivanje tipa 0. treba provesti:

1.2.2.1.
pri najvećoj konstrukcijski
određenoj brzini s mjenjačem u slobodnome hodu,

1.2.2.3.
potrebno je ostvariti najmanju
propisanu učinkovitost kočnica.

1.3.
     Ispitivanje tipa 1.

            (ispitivanje slabljenja kočnog
djelovanja (‘fade test’))

1.3.1.
  Opterećeni traktori ispituju se tako da
unos energije bude jednak unosu energije zabilježenu tijekom istog razdoblja
kod opterećenoga traktora koji vozi jednolikom brzinom od 80 ± 5 % od brzine
navedene za ispitivanje tipa 0., na spustu s 10 %-tnim
nagibom duljine 1 km, s mjenjačem u slobodnome hodu.

1.3.2.
  Na kraju ispitivanja preostala
učinkovitost radne kočne naprave mjeri se pod jednakim uvjetima kao kod
ispitivanja tipa 0. s mjenjačem u slobodnome hodu (naravno, pod različitim
temperaturnim uvjetima).

2.
        UČINKOVITOST KOČNIH NAPRAVA

2.1.
     Radne kočne naprave

2.1.1.
  Radne kočnice traktora moraju:

2.1.1.1.pod uvjetima ispitivanja tipa
0. ostvariti zaustavni put koji se izračunava na sljedeći način:

                                                                                             ![](dodatni/350301.gif)

             gdje je V najveća konstrukcijska
brzina u km/h, a Smax najduži zaustavni put u metrima

2.1.1.2.
nakon ispitivanja tipa 1.
ostvariti preostalu učinkovitost koja nije manja od 75 % propisane vrijednosti
i nije manja od 60 % vrijednosti koja je zabilježena tijekom ispitivanja tipa
0. (s mjenjačem u slobodnome hodu).

2.2.
     Parkirne kočne naprave2.2.1.
 Parkirna kočna naprava i kad je
kombinirana s kojom od drugih kočnih naprava mora zadržati traktor na mjestu na
spustu ili usponu od 18%.

2.2.2.
 Kod traktora kod kojih je dopušteno
spajanje jednog ili više priključnih vozila parkirna kočnica mora zadržati skup
vozila koji je sastavljen od neopterećenoga traktora i priključnog vozila bez
kočnica jednake mase (koji ne prelazi tri tone) na mjestu na spustu ili usponu
s 12%.

2.2.3.  Dopuštena je parkirna kočnica kod koje
je za postizanje zahtijevane učinkovitosti potrebno ponoviti pokrete
aktiviranja kočnice.

PRILOG III

OPRUŽNE KOČNICE

1.
        DEFINICIJE

            »Opružne kočnice« kočne su naprave
kod kojih energiju potrebnu za kočenje daje jedna ili više opruga koje djeluju
kao akumulator energije.

2.
        POSEBNI ZAHTJEVI

2.1.
     Opružna kočnica ne smije se
upotrijebiti kao radna kočnica.

2.2.
     Manja odstupanja bilo koje granične
vrijednosti tlaka, koja mogu nastati u vodu napajanja tlačnog cilindra opružne
kočnice, ne smiju prouzročiti veća odstupanja sile kočenja.

2.3.
     Napojni vod
tlačnog cilindra opružne kočnice mora uključivati pričuvu energije koja ne
opskrbljuje druge uređaje ili opremu. Taj se zahtjev ne primjenjuje ako se
opruge mogu držati stisnute uporabom dvaju ili više sustava

2.4.
     Naprava mora biti konstruirana tako
da je kočnice moguće aktivirati i otpustiti najmanje tri puta, s tim da je tlak
na početku jednak najvećemu konstrukcijski određenu tlaku. Taj zahtjev mora
biti ispunjen kad su kočnice podešene s najmanjom zrač­nošću.

2.5.
     Tlak u tlačnome cilindru ispod kojega
opruge počinju aktivirati kočnice koje su podešene s najmanjom zračnošću ne smije biti viši od 80 % najmanje razine
uobičajenoga raspoloživog tlaka.

2.6.
     Kad se tlak u tlačnome cilindru
opružne kočnice spusti na razinu pri kojoj se dijelovi kočnice počinju
pomicati, mora se uključiti vidljivi ili čujni upozorni
signal. Taj je uvjet ispunjen ako je upozorna naprava
takva kakva je navedena u točki 4.2.9. Priloga I.

2.7.
     Kod traktora s opružnim kočnicama
kojima je dopušteno vući priključna vozila s povezanim ili polupovezanim
kočnicama automatsko aktiviranje opružnih kočnica mora također uključiti
kočnice priključnog vozila.

3.
        SUSTAV OTPUŠTANJA KOČNICA

3.1.
     Opružne kočnice moraju biti
konstruirane tako da ih je u slučaju kvara moguće otpustiti bez uporabe njihova
sustava upravljanja. To se može postići uporabom neke pomoćne naprave
(pneumatske, mehaničke itd.).

3.2.
     Ako djelovanje pomoćne naprave
navedene u točki 3.1. zahtijeva uporabu alata ili mehaničarskoga
ključa, taj alat ili ključ treba se nalaziti na traktoru.

PRILOG IV.

PARKIRNO KOČENJE S
MEHANIČKIM BLOKIRANJEM KOČNIH CILINDARA (BLOKIRNI KLINOVI)

1.
    DEFINICIJE

      »Mehaničko blokiranje kočnih
cilindara« označava napravu za osiguranje djelovanja parkirne kočnice
mehaničkim uklinjenjem klipnjače kočnoga klipa.

        Do mehaničkoga blokiranja dolazi kad
se iz tlačnog cilindra isprazni stlačeni zrak; mehanička blokirna
naprava mora biti konstruirana tako da se može otpustiti kad se u tlačnome
prostoru ponovno uspostavi tlak.

2.
     POSEBNI ZAHTJEVI

2.1.
  Kad se tlak u tlačnoj komori kočnice
približi razini koja odgovara uključenju mehaničkoga blokiranja, mora se
uključiti vidljivi ili čujni upozorni sustav.

2.2.
   Kod kočnih cilindara s ugrađenom
mehaničkom blokirnom napravom blokirni
klin treba biti moguće aktivirati jednom od dvije pričuvne energije.

2.3.
  Blokirani kočni cilindar može se
otpustiti tek kad je osigurano da će nakon tog otpuštanja kočnica ponovo
djelovati.

2.4.
  U slučaju kvara izvora energije koji
napaja tlačni cilindar, mora postojati pomoćna deblokirna
naprava (npr. mehanička ili pneumatska) koja kao
izvor energije koristi npr. stlačeni zrak iz jedne od
guma traktora.

PRILOG V.

OBRAZAC

Naziv
nadležnog tijela

PRILOG
CERTIFIKATU O HOMOLOGACIJI TIPA TRAKTORA s obzirom na kočenje

(članak
4. stavak 2. i članak 10. Direktive Vijeća 74/150/EEZ od 4. ožujka 1974. godine
o usklađivanju zakonodavstva država članica o homologaciji
traktora na kotačima za poljoprivredu ili šumarstvo s najvećom konstrukcijskom
brzinom između 6 i 40 km/h)

Broj
homologacije:):  ...................................................................
1.
        Marka (oznaka proizvođača):  ........................................

2.
        Tip i trgovačka oznaka: ..................................................

3.
        Naziv i adresa proizvođača: ............................................

4.
        Naziv i adresa ovlaštenog
zastupnika proizvođača (ako po-
            stoji):  ............................................................................

5.
        Masa neopterećenoga traktora: ................................(kg)

6.
        Raspodjela mase u neopterećenome
stanju po osovinama:
           (kg)
................................................................................

7.
        Najveća masa traktora: ........................................... (kg)

8.
        Raspodjela najveće mase traktora
po pojedinoj osovini ka-
            ko je navedeno u točki 1.2.1.3.1. Priloga II:  ....................

9.
        Marka i tip kočnih obloga:  ..............................................

10.
      Tip motora: .....................................................................

11.
      Ukupni prijenosni omjer koji
odgovara najvećoj brzini: ....

12.
      Dimenzije guma:  ............................................................

12.1.
   Najveće dimenzije guma (za kočene
osovine):  ................

12.2.
   Gume s najvećom tehnički dopuštenom
masom (za nekoče-
            ne osovine): ....................................................................

13.
      Najveća brzina traktora:  ................................................

14.
      Broj i raspored kočenih osovina: ....................................

15.
      Kratak opis kočne naprave: ...........................................

16.
      Masa traktora tijekom ispitivanja:
..................................

|  |  |  |
| --- | --- | --- |
|  | Neopterećen | Opterećen |
| Osovina 1. |  |  |
| Osovina 2. |  |  |

17.
      Dimenzije guma korištenih tijekom
ispitivanja

|  |  |  |
| --- | --- | --- |
|  | Osovina 1. | Osovina 2. |
| Dimenzije guma |  |  |

|  |  |  |  |  |
| --- | --- | --- | --- | --- |
| 18. | Rezultati ispitivanja kočenjem: | | | |
|  |  |  |  |  |
| 18.1. | Radna kočnica | Ispitna brzina (km/h) | Izračunano usporenje (m/s2) | Izmjerena sila na napravi za uprav­ljanje kočnicama (daN) |
| 18.1.1. | Ispitivanje tipa 0. |  |  |  |
|  | Neopterećen |  |  |  |
|  | Opterećen |  |  |  |
| 18.1.2. | Ispitivanje tipa 1. |  |  |  |

18.2.
   Parkirna kočnica:
pozitivno/negativno(1)

19.
      Traktor predan na homologaciju dana:

20.
      Tehnička služba koja provodi homologacijska ispitivanja:

21.
      Datum izvještaja te službe:

22.
      Broj izvještaja:

23.
      Homologacija
o kočenju je dodijeljena /odbijena(1)

24.
      Mjesto:

25.
      Datum:

26.
      Potpis:

27.
      Priložena je dokumentacija, navedena
u točkama 2.2.1. – 2.2.3. Priloga I.

\_\_\_\_\_\_\_

(1)
Precrtati nepotrebno

Pravilnik, NN 71/2007-2199
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)